Brian Mikkelsen (KF), 2009-03-17:
Jeg synes, at det har været en spændende og en interessant debat.
Først og fremmest synes jeg jo, at det er glædeligt, at der er relativt stor opbakning til at skabe det nødvendige lovgrundlag for at sikre, at udsatte børn får en familie, når deres egne forældre er ude af stand til at tage sig af dem og give dem en stabil familierelation.
Jeg konstaterer et stort, flot flertal for det.
Jeg er også glad for opbakningen til, at børn af registrerede partnere skal kunne adopteres allerede fra fødslen.
Det her handler jo overordnet set om at give børnene en højere grad af kontinuitet og stabilitet i deres opvækst og derigennem understøtte børnenes udvikling på den bedst tænkelige måde.
Der har jo været flere forskellige problemstillinger oppe.
Det, der har været mest debat om, har været adoption uden samtykke.
Der har også i forbindelse med høringen været udtrykt bekymring, i hvert fald fra nogles side, for de konsekvenser, lovforslaget vil kunne få for det forebyggende arbejde på det sociale område.
Det er derfor for det første vigtigt ligesom at slå fast, at der ikke er tale om i det her forslag, at vi skal til at bortadoptere et meget, meget stort antal børn årligt uden samtykke fra forældrene - jeg vil ikke sætte noget tal på, for det handler om hvert enkelt barn, der handler om hver enkelt situation, men jeg kan roligt sige heroppefra, at intentionen ikke er, at det drejer sig om et meget, meget stort antal, men om, at det rigtige antal vil blive ramt af dette lovforslag.
For det andet skal den primære indsats over for udsatte børn som hidtil iværksættes efter den sociale lovgivning.
Men når det så viser sig, at forældrene er varigt ude af stand til at tage sig af barnet, ude af stand til at give det en stabil familierelation, vil adoption uden samtykke være en rigtig mulighed for barnet.
En klar forudsætning herfor vil dog naturligvis være, at man i det enkelte tilfælde vurderer, at en bortadoption vil være den rigtige løsning for barnet.
Der vil være børn, for hvem adoption ikke vil være den rigtige løsning.
Og hvis man vurderer det, må man selvfølgelig tage hensyn til det.
I sådanne tilfælde skal vi ikke gennemføre adoptioner uden samtykke.
De undersøgelser, jeg har set, og som er baseret på international forskning, viser, at adopterede børn er sikret en større stabilitet og en bedre udvikling end anbragte børn, uanset om de anbragte børn er hos de samme plejefamilier under hele opvæksten.
Denne forskning underbygger efter regeringens opfattelse, at den øgede adgang til adoption uden samtykke ud fra barnets perspektiv er nødvendig i særlige tilfælde.
I forbindelse med høringen har der også været ytret ønske fra forskellig side om en klarere afgrænsning af den gruppe af forældre, der risikerer at få deres børn bortadopteret uden samtykke.
Det første, man kan sige, er jo, at det ikke er muligt at opdele forældre sådan i grupper, nogle, som er forholdsvis fredede, og nogle, som er i risiko for at få deres barn bortadopteret.
Det tror jeg forhåbentlig alle kan være enige i.
Det næste, jeg vil sige, er, at det centrale er, om forældrene varigt vil være ude af stand til at varetage omsorgen for barnet.
Det er i praksis i forhold til sådanne forældre, at bortadoption uden samtykke kommer på tale.
Når det så gælder spørgsmålet om, hvornår forældreevnen er væk, kan jeg oplyse, at det selvfølgelig er blevet overvejet meget grundigt i forbindelse med udarbejdelsen af lovforslaget.
Lovforslaget indeholder også en nærmere omtale af spørgsmålet.
Som nævnt i lovforslaget, vil forældrenes situation naturligvis altid skulle vurderes individuelt, og det er ikke muligt udtømmende at opregne, hvornår forældreevnen er af en sådan karakter, at adoption uden samtykke kan komme på tale.
Men jeg vil godt gentage, at det skal vurderes i hvert enkelt tilfælde, og der skal være en konkret individuel vurdering af, om betingelserne er opfyldt.
Med de ord vil jeg takke for den positive behandling, forslaget har fået.
Jeg kan konstatere, at der er flertal for alle elementer i vores lovforslag, og vil selvfølgelig glæde mig til under udvalgsbehandlingen at behandle og besvare de spørgsmål og kommentarer, der måtte komme i forbindelse med lovforslaget.